b'\n_START_ARTICLE_\nRoscelin iz Compiegneja\n_START_SECTION_\nDelo in vplivi\n_START_PARAGRAPH_\nNobeno njegovo delo se ni ohranilo, vendar je mogo\xc4\x8de njegov ekstremni nominalizem rekonstruirati iz obto\xc5\xbeb sodobnikov, ki jih ni imel malo. Dali so mu celo vzdevek Doctor diabolicus (Hudi\xc4\x8dev doktor), izjemen primer srednjeve\xc5\xa1ke prakse, ki je z vzdevki Doctor in priponami, kot so angelicus, mirabilis in invincibilis, raje izkazovala \xc4\x8dast, kot sramotila._NEWLINE_Leta 1092 je bil obto\xc5\xbeen herezije zaradi nominalisti\xc4\x8dnega izpeljevanja teolo\xc5\xa1ke razprave o logi\xc4\x8dnem smislu Svete Trojice. Pravoverno stali\xc5\xa1\xc4\x8de je bilo, da se logike in teologije ne me\xc5\xa1a. Aristotel je bil avtoriteta za logiko in Avgu\xc5\xa1tin za teologijo. Roscelin kr\xc5\xa1i to na\xc4\x8delo in logiko ter teologijo spravi skupaj z zanj neprijetnimi posledicami. Presene\xc4\x8da dejstvo, da mu po obto\xc5\xbebah niso prepovedali pou\xc4\x8devati. Kljub temu, da je bil prvi Abelardov u\xc4\x8ditelj, je bil Roscelinov odnos z Abelardom precej zapleten. Abelard je Roscelina obto\xc5\xbeil postavljanja razuma pred vero, kar je razumljivo, saj se je hotel oddaljiti od svojega u\xc4\x8ditelja. Roscelina v svojih spisih nikjer ne omenja, razen v obto\xc5\xbebah. Edino Roscelinovo pismo, ki se je ohranilo, je zbadljivo pisanje Abelardu, v katerem se nor\xc4\x8duje iz njegove kastracije. \xc4\x8cetudi Roscelinu sodobniki niso mogli dokazati herezije, so njegovo po\xc4\x8detje smatrali za bogokletno in nevarno. Najpomembnej\xc5\xa1i Roscelinov nasprotnik je bil Anzelm iz Canterburya, ki je leta 1089 pape\xc5\xbeu Urbanu II. predal pisno obto\xc5\xbebo proti njemu. Nedvomno so nasprotovanja Roscelinu dosegla vsaj to, da se ni ohranilo nobeno njegovo logi\xc4\x8dno-filozofsko delo.'